《明月篇赠章子向》
元代·徐贲

商飙拂绛河，圆月溢金波。澄阴斜映桐池近，爽气遥连桂渚多。

穿栊窥帐虚尘净，鉴帷照牖芳香冷。玩赏何人倚画栏，瑶华翠羽流空影。

含情抱琴为调弦，弦中新曲重堪怜。不见嫦娥空岁岁，漫思湘女自年年。

天上人间秋浩浩，此时此景谁家好。陈王园内咏初成，庾令楼中醉欲倒。

松醪椒醑满金杯，嘉客良朋逐夜来。当筵光彩聊供览，不须催驾上瑶台。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。